Pozdrav našich žiakov LOH 2016 Rio de Janeiro

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tento rok je pre všetkých malých aj veľkých športovcov a priaznivcov športu -výnimočný !

O pár týždňov začína veľký sviatok, začnú sa konať LETNÉ OLYMPIJSKÉ HRY . Usporiadateľská krajina v spolupráci s Bibianou pod patronátom veľvyslankyne Brazílskeho veľvyslanectva pani Susann Kleebank - vyhlásili výtvarnú súťaž : RIO A  LETNÉ OLYMPIJSKÉ HRY

 Téma upútala našich žiakov, pozreli si video o Brazílii, dozvedeli sme sa, že tvar Brazílie pripomína srdce, krajina je otočená k Atlantickému oceánu , Európe, Afrike a Severnej Amerike a tak otvára náruč návštevníkom zo všetkých kútov sveta. Prečítali sme si o soche Krista, o nádhernej architektúre miest, o zvykoch v tejto pre nás exotickej krajine, dozvedeli sa o minulosti a súčasnosti Olympiády, zatancovali si SAMBU, zaspievali si BOSSA NOVA . Brazília je kolískou slávnych futbalistov ako RONALDO, ROMÁRIO,RONALDINO, ZICO , no najlepším zostáva PELÉ ,ktorý strelil najviac gólov v histórii. Nemôžeme zabudnúť na majstrov za volantom, napríklad FITIPALDI, SENNA, BARICHELLO.

Výtvarné práce boli zrazu hotové ! Bolo v nich zachytené všetko: leto, túžba, tanec, športové zápasy, letné športy, atletické, plavecké , futbalové štadióny, športovci, v pozadí s krásnou scenériou RIA. ,, Už len tam vkročiť !„

No a tak sme niektoré naše výtvarné pozdravy odniesli rovno na Brazílske veľvyslanectvo. Veľmi sa všetkým páčili a  naše deti pozvali na návštevu .

Stalo sa! Autori výtvarných prác spolu s ostatnými kamarátmi z 2.A a 4.B tr. navštívili krásnu budovu Brazílskeho veľvyslanectva na Palisádach. Všetci boli stále usmievaví, milí , srdeční , celý čas sa nám venovali ako ozajstnej návšteve! Premietli nám brazílsky film :TAJNÁ . Bol o deťoch , ktoré žijú v Amazónskom pralese, kde stromy dosahujú výšku až 60 metrov a na občiahnutie takého gaštanovníka by bolo treba až 11 ľudí. List zo stromu Polinogacea coccoloba je väčší ako človek ! Ľudia tu žijú v úzkom vzťahu s prírodou. Krásny bol vzťah Kačiči –indiánske dievčatko, ku svojmu psíkovi Borisovi. Táto zvieracia herecká postava mala až 50 hereckých psíkov, pretože film sa nakrúcal 3 roky a v tom čase sa jeho podoby rýchlo menili. Deti vo filme neboli herci, ale domorodí obyvatelia, indiáni. Hrali presvedčivo a asi aj preto 80 minút trvania filmu ubehlo ako voda.

 Dostali sme diplomy, darčeky, čakali na nás pukance, džús. My sme všetkým venovali za celú našu školu výtvarný pozdrav , zaželali sme im veľa šťastných športovcov, ničím a nikým nerušené LOH a poďakovali sme sa za všetkých v ich portugalskom jazyku. No , dúfame len, že bolo z nášho textu aspoň trochu rozumieť. Podľa ich radostného úsmevu určite!

Veď sme len deti a možno niekedy tú Brazíliu naozaj navštívime , možno budeme niekedy spomínať a povieme si , že veď túto krásnu krajinu s milými ľuďmi už predsa dobre poznáme !

Ako dopadneme v súťaži ešte nevieme, ale to predsa ani nie je dôležité !

Všetko najlepšie RIO, všetko najlepšie OLYMPIÁDA !